Tepişteyê ke vera tecrîdê serê Rayberê Şarê Kurdî Abdullah Ocalanî kewtîbî grevê vêşanîye û rojeyê mergî, ke bi peyamê Ocalanî çalakîya xo qedênabî, rixmê heme hîşyarîyan zî tedawîya înan nêna kerdene û yan zî yena astengkerdene. Înan ra yew zî Suleyman Benzero 29 serrî yo, Hepisxaneyê Duzceyî yê Tîpê T’yî de hucreya yewkese de maneno û seba ke tedawîya ey nêameya kerdene, rewşa ey her kes şina girantir bena.
Gultan Benzera ke xanima birayê Suleyman Benzerî ya zanayîşî dayî ANF’yî û vat, Benzero ke 5 mengî grevê vêşanîye de mendo, teyna reyêk ameyo berdene bi nêweşxane.
Nêverdanê ke şoro cayê bîhnekerdişî zî
Gultan Benzere ard ziwan ke, Benzer dimayo ke dest bi grevê vêşanîye keno 10 rojî bi  bihaneyo ke ci rê cezaya bêpeynîye ameya birnayene, o eşto hucreya yewkese. Ne televîzyon û ne zî radyo dayo ci. Hetê bînî ra 2 mengî yo ke ci rê vejîyayîşê cayê bîhnegirewtişî ameyo qedexekerdene.
Gardîyanan Benzer derb kerd
Benzere ard ziwan ke, wextê grevê vêşanîye de Benzer mexrûzê heqeret û tehdîtanê gardîyanan mend û ame derb kerdene. Benzere vat, “Seba ke şertê Suleymanî baş bibê û hucreya yewkese ra bêro vetene ma zaf reyan muracat bi dozgerîya hepisxaneyî kerd, la cewabêk nêgirewt. Bêhuqûqîye resta rewşêka winayêne ke qaydeyê nimiteyîye yê mabênê avûkat-muwekîl nêmendê, wextê pêvînayîşê avûkat-muwekîlî de cendirme û gardîyanî amade yê. No semed ra, wexto ke avûkat reya peyêne şi leyê Suleymanî,  Suleyman nêeşkîya problemanê xo qisey bikero. Ma wazenê bi lezabezî tedawîya Suleymanî bêra kerdene û nê kerdişê bikeyfîyî bêrê qedênayene.”
